היום הארוך ביותר (סרט, 1962)

היום הארוך ביותר (באנגלית: The Longest Day) הוא סרט מלחמה אפי רחב ממדים ועטור ב-42 כוכבי קולנוע בהפקת דאריל זאנוק מחברת פוקס המאה ה-20. הסרט מתאר את היום הראשון של הפלישה לנורמנדי במלחמת העולם השנייה ב-6 ביוני 1944. הוא מבוסס על הספר היום הארוך ביותר של הסופר האירי קורנליוס ראיין (1959). ראיין כתב גם את התסריט העיקרי ודיאלוגים נוספים נכתבו על ידי רומן גארי, ג'יימס ג'ונס, ג'ק סדון ודייוויד פרסל. בסרט משתתפים שחקנים בריטיים ואמריקאיים המדברים באנגלית, גרמנים המדברים בגרמנית וצרפתים המדברים בצרפתית. זאנוק קנה את זכויות ההסרטה מראיין במחיר 175,000 דולר. פרט להיותו המפיק הוא היה הבמאי האחראי אבל העדיף לתת את תפקיד הבימוי לבמאים אחרים. קן אנאקין ביים את השחקנים הבריטים והצרפתים, אנדרו מרטון, את האמריקאים וברנרד ויקי את הגרמנים. את פסקול הסרט הלחין מוריס ז'אר, את שיר הנושא "היום הארוך ביותר" כתב פול אנקה שהשתתף בסרט בתפקיד קטן של לוחם. הסרט שצולם בשחור-לבן הצליח מאוד והפך לשובר קופות. הסרט זכה בפרס אוסקר לצילום הטוב ביותר - שחור-לבן ובפרס אוסקר לאפקטים הטובים ביותר. כן היה מועמד לפרס אוסקר לסרט הטוב ביותר, פרס אוסקר לעריכה הטובה ביותר ופרס אוסקר על העיצוב האמנותי, שחור-לבן. זאנוק העסיק יועצים שהשתתפו ביום הפלישה כמו גינתר בלומנטריט שהיה ראש המטה של רונדשטט, ג'יימס גאווין שהיה מפקד הדיוויזיה המוטסת ה-82, לורד לובאט שהיה מפקד הקומנדו הבריטי, פייר קניג שפיקד על כוחות צרפת החופשית בפלישה ועוד. בסרט משתתפים אלפי ניצבים בתור לוחמים. כלי השיט והנחתות סופקו על ידי הצי השישי של ארצות הברית. הנחיתה עצמה צולמה בחוף קורסיקה. הסרט מצולם כדוקו-דרמה. הוא מראה את חיילי בעלות הברית במחנותיהם בבריטניה וברצונם לצאת כבר לפעולה, את המפקדים ובראשם גנרל דווייט אייזנהאואר המהסס לצאת לפעולה בגלל מזג האוויר. בצרפת הוא מתאר את אנשי המחתרת הצרפתית המתחילים בפעולות חבלה של ניתוק קווי טלפון ופיצוץ מסילות ברזל ואת הגנרלים הגרמנים שבראשם רונדשטט שמשוכנע שהפלישה תהיה בפה דה קאלה ולא בנורמנדי. בתחילת הסרט מבקר גנרל ארווין רומל בביצורי החומה האטלנטית בנורמנדי ומתבונן בחיילים הבונים את המכשולים על החוף. לפני סיום ביקורו הוא אומר לחיילים ולקצינים הגרמנים: "24 השעות הראשונות יהיו החשובות ביותר... גורל גרמניה ייקבע על פי התוצאה... לבעלות הברית כמו גם לגרמניה, יהיה זה 'היום הארוך ביותר'" בסרט יש שחזור של הפעולות שקדמו לנחיתה: הצנחת בובות צנחנים כדי להטעות את הגרמנים, הצנחת צנחנים על העיירה סנט מר אגליז כאשר אחד הצנחנים, טוראי ג'ון סטיל (רד באטנס) נתלה עם מצנחו על הכנסייה למשך כל הקרב וכמעט מתחרש מצלצולי הפעמונים, הנחתת כוחות בריטיים בדאונים לכיבוש גשר פגסוס מעל נהר אורן בפיקודו של מייג'ור ג'ון הווארד (ריצ'רד טוד, שהשתתף כקצין בפלישה לנורמנדי). הסצנה הגדולה בסרט היא שחזור של הפלישה עם קרב פואנט דו אוק שם טפסו הלוחמים על הצוק בעזרת סולמות וחבלים וסבלו אבדות כבדות והקרב הקשה בחוף אומהה שהוכרע לבסוף בזכות הפריצה של בריגדיר גנרל נורמן קוטה (רוברט מיצ'ם). הסרט מסתיים כשקוטה אוסף את כוחותיו לאחר הקרב הקשה ומניע אותם לתוך צרפת. מדיה וקבצים בנושא היום הארוך ביותר בוויקישיתוף "היום הארוך ביותר", במסד הנתונים הקולנועיים IMDb (באנגלית) "היום הארוך ביותר", באתר נטפליקס "היום הארוך ביותר", באתר AllMovie (באנגלית) "היום הארוך ביותר", באתר Rotten Tomatoes (באנגלית) "היום הארוך ביותר", באתר Box Office Mojo (באנגלית) "היום הארוך ביותר", באתר Metacritic (באנגלית) "היום הארוך ביותר", במסד הנתונים הקולנועיים KinoPoisk (ברוסית) היום הארוך ביותר, באתר אנציקלופדיה בריטניקה (באנגלית) היום הארוך ביותר (1962), באתר TCM קדימון לסרט היום הארוך ביותר, באתר יוטיוב פול אנקה שר את שירו "היום הארוך ביותר", באתר יוטיוב גל פרל פינקל‏, גם 75 שנים ליום הארוך ההוא בנורמנדי - יש לנו עדיין מה ללמוד, באתר וואלה, 6 ביוני 2019.